Ενας 29χρονος αστυνομικός συνελήφθη σήμερα το πρωί στην Αγία Παρασκευή, από αστυνομικούς του τοπικού Τμήματος Ασφαλείας, κατηγορούμενος για ληστείες κατ΄εξακολούθηση και παράβαση του νόμου περί όπλων.

Σε βάρος του αστυνομικού σχηματίστηκε δικογραφία αυτόφωρης διαδικασίας.

Σύμφωνα με την αστυνομία, λίγο πριν από τη σύλληψή του ο αστυνομικός που υπηρετούσε στην ομάδα ΔΙ.ΑΣ. Βορειοανατολικού Τομέα είχε διαπράξει δύο ένοπλες ληστείες σε πρατήριο υγρών καυσίμων στο Περιστέρι και σε περίπτερο στο Γαλάτσι, από όπου αφαίρεσε συνολικά 690 ευρώ.

Από την αστυνομική έρευνα που ακολούθησε, προέκυψε ότι από τον περασμένο Δεκέμβριο, είχε διαπράξει άλλες εννέα ένοπλες ληστείες σε οκτώ πρατήρια υγρών καυσίμων και σε ένα περίπτερο, σε Αγία Παρασκευή, Χαλάνδρι, Ηλιούπολη και Γαλάτσι, από όπου αφαίρεσε, συνολικά, περίπου 4.400 ευρώ.

Σε έρευνες που πραγματοποιήθηκαν βρέθηκαν και κατασχέθηκαν αυτά που χρησιμοποιούσε για τη διάπραξη των ληστειών και ειδικότερα το υπηρεσιακό του πιστόλι, ρουχισμός, τρία δίκυκλα, καθώς και 690 ευρώ από τις τελευταίες δύο ληστείες.

Σημειώνεται, ότι ο συλληφθείς, που κατετάγη στην Αστυνομία το 2011 και υπηρετούσε σε Υπηρεσία της Αττικής, οδηγείται στον αρμόδιο Εισαγγελέα.

Με απόφαση του Αρχηγείου της Ελληνικής Αστυνομίας τέθηκε σε διαθεσιμότητα και διατάχθηκε σε βάρος του η διενέργεια Ένορκης Διοικητικής Εξέτασης.